Mi ara nuɣal ɣer yiferdisen n tmellaɣt deg tsekla yuran neɣ iwumi qqaren tasekla tatrart, nufa belli tella deg kraḍ n tewsatin ( amezgun, ungal, tamedyazt). Deg tewsit tamezwarut d tis kraḍ-t, i yellan d amezgun d tmedyazt, ad naf, ṭṭuqten deg-sen yiferdisen-agi ladɣa deg tmezgunin n Muḥya i d-nefren d amedya. Deg-s i nufa ttuɣalen-d s waṭas yiferdisen-agi si tama n tutlayt. Mi ara nuɣal ɣer yimedyaten id-nebder di tamedyazt, d wid yettuɣalen ɣer kra n yiḍrisen yexdem S.AZEM d N.MEZYAN (ccix Nureddin) i d-yusan s lqaleb n uɛekki ladɣa ɣef tmetti. D acu kan, deg tewsit n wungal, iferdisen icudden ɣer tmellaɣt drus maḍi i yellan. Nufa-ten kan di lebni n kra n yiwudam deg tewsit-agi, anda idnefka amedya ɣef wungal n B. AT ALI iwumi yefka azwel Lwali n udrar.